ΚΑΝΟΝΙΣΜΟΣ αριθ. 99/63/ΕΟΚ ΤΗΣ ΕΠΙΤΡΟΠΗΣ της 25ης Ιουλίου 1963 περί των ακροάσεων που προβλέπονται στο άρθρο 19 παράγραφος 1 και 2 του κανονισμού αριθ. 17 του Συμβουλίου

Η ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,

Έχοντας υπόψη:

την συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 87 και 155,

το άρθρο 24 του κανονισμού αριθ. 17(1) του Συμβουλίου της 6ης Φεβρουαρίου 1962 (πρώτος κανονισμός εφαρμογής των άρθρων 85 και 86 της συνθήκης),

Εκτιμώντας:

ότι δυνάμει του άρθρου 24 του κανονισμού αριθ. 17 του Συμβουλίου, η Επιτροπή είναι εξουσιοδοτημένη να θεσπίζει διατάξεις εφαρμογής που αφορούν τις ακροάσεις που προβλέπονται στο άρθρο 19 παράγραφοι 1 και 2 του εν λόγω κανονισμού-

ότι στις περισσότερες περιπτώσεις η Επιτροπή θα έχει ήδη κατά την διάρκεια της εξετάσεως συχνές επαφές με τις επιχειρήσεις και τις ενώσεις επιχειρήσεων κατά των οποίων στρέφεται η εξέταση και οι οποίες θα έχουν συνεπώς την ευκαιρία να κάνουν γνωστή την άποψή τους επί του αντικειμένου των αιτιάσεων που τους προσάπτει η Επιτροπή-

ότι, εν τούτοις, σύμφωνα με το άρθρο 19 παράγραφος 1 του κανονισμού αριθ. 17 και βάσει της γενικής αρχής του δικαιώματος της υπερασπίσεως, είναι αναγκαίο να εξασφαλισθεί στις επιχειρήσεις και τις ενώσεις επιχειρήσεων το δικαίωμα υποβολής παρατηρήσεων κατά το πέρας της εξετάσεως, επί του συνόλου των αιτήσεων που η Επιτροπή προτίθεται να λάβει υπόψη της στις αποφάσεις της-

ότι πρόσωπα άλλα πλην των επιχειρήσεων και των ενώσεων επιχειρήσεων, κατά των οποίων στρέφεται η εξέταση είναι δυνατόν να έχουν συμφέρον να εκφέρουν γνώμη- ότι σύμφωνα προς το άρθρο 19 παράγραφος 2 δεύτερο εδάφιο του κανονισμού αριθ. 17 τα πρόσωπα αυτά πρέπει να έχουν την δυνατότητα να κάνουν γνωστή την άποψή τους, εάν το ζητήσουν και έχουν εύλογο συμφέρον-

ότι κρίνεται σκόπιμο να δοθεί η δυνατότητα στα πρόσωπα που έχουν υποβάλει αίτηση με σκοπό να παύσει μία παράβαση του άρθρου 3 παράγραφος 2 του κανονισμού αριθ. 17, να υποβάλλουν παρατηρήσεις, όταν η Επιτροπή κρίνει ότι βάσει των στοιχείων που συγκέντρωσε δεν δικαιολογείται η αποδοχή της αιτήσεως-

ότι τα πρόσωπα που έχουν το δικαίωμα να υποβάλουν παρατηρήσεις πρέπει να τις διατυπώνουν γραπτώς τόσο προς το συμφέρον τους όσο και χάρη της χρηστής διοικήσεως, χωρίς να αποκλείεται η προφορική διαδικασία, όπου είναι αναγκαία για τηn συμπλήρωση της εγγράφου διαδικασίας-

ότι είναι ανάγκη να καθορισθούν τα δικαιώματα των προσώπων που εκφέρουν γνώμη και ιδίως οι προϋποθέσεις, υπό τις οποίες δύνανται να αντιπροσωπευθούν ή να παραστούν καθώς και ο καθορισμός και υπολογισμός των προθεσμιών-

ότι η Συμβουλευτική Επιτροπή επί Συμπράξεων και Δεσποζουσών θέσεων γνωμοδοτεί βάσει προσχεδίου της αποφάσεως- ότι πρέπει συνεπώς να ζητηθεί η γνώμη της μετά το πέρας κάθε διαδικασίας εξετάσεως- η σχετική γνώμη δεν εμποδίζει την Επιτροπή να κινήσει εκ νέου την διαδικασία εξετάσεως, εφ' όσον παρίσταται ανάγκη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Πριν ζητηθεί η γνώμη της Συμβουλευτικής Επιτροπής επί Συμπράξεων και Δεσποζουσών Θέσεων, η Επιτροπή προβαίνει σε ακρόαση κατ' εφαρμογή του άρθρου 19 παράγραφος 1 του κανονισμού αριθ. 17.

Άρθρο 2

1. Η Επιτροπή ανακοινώνει γραπτώς στις επιχειρήσεις και στις ενώσεις επιχειρήσεων τις αιτιάσεις που τους προσάπτονται. Η ανακοίνωση απευθύνεται σε κάθε μία επιχείρηση ή ένωση επιχειρήσεων ή σε κοινό εντολοδόχο που έχουν ορίσει.

2. Η Επιτροπή δύναται να προβεί στην ανακοίνωση δια δημοσιεύσεως στην Επίσημη Εφημερίδα των Ευρωπαϊκών Κοινοτήτων, αν τα περιστατικά της υποθέσεως το δικαιολογούν, ιδίως όταν δεν υπάρχει κοινός εντολοδόχος και οι επιχειρήσεις που πρέπει να λάβουν γνώση είναι πολυάριθμες. Η δημοσίευση λαμβάνει υπόψη το νόμιμο συμφέρον των επιχειρήσεων προς διαφύλαξη των επιχειρηματικών τους απορρήτων.

3. Πρόστιμο ή χρηματική ποινή επιβάλλονται σε επιχείρηση ή ένωση επιχειρήσεων, μόνο εφ' όσον η ανακοίνωση των αιτιάσεων έγινε κατά τον τύπο που προβλέπεται στην παράγραφο 1.

4. Κατά την ανακοίνωση των αιτιάσεων η Επιτροπή τάσσει προθεσμία, εντός της οποίας οι επιχειρήσεις και οι ενώσεις επιχειρήσεων δύνανται να της καταστήσουν γνωστή την άποψή τους.

Άρθρο 3

1. Οι επιχειρήσεις και οι ενώσεις επιχειρήσεων εκφράζουν γραπτώς και εντός της ταχθείσης προθεσμίας τις απόψεις τους επί των αιτιάσεων που τους προσάπτονται.

2. Στις γραπτές τους παρατηρήσεις δύνανται να εκθέσουν όλα τα σχετικά με την υπεράσπισή τους στοιχεία.

3. Για την απόδειξη των επικαλουμένων γεγονότων δύνανται να επισυνάπτουν τα αναγκαία έγγραφα. Δύνανται επίσης να προτείνουν να εξετάσει η Επιτροπή τα πρόσωπα που είναι δυνατόν να βεβαιώσουν τα επικαλούμενα γεγονότα.

Άρθρο 4

Στις αποφάσεις της η Επιτροπή λαμβάνει υπόψη εκείνες μόνον τις αιτιάσεις, για τις οποίες οι επιχειρήσεις και ενώσεις επιχειρήσεων είχαν τη δυνατότητα να καταστήσουν γνωστή την άποψή τους.

Άρθρο 5

Αν φυσικά ή νομικά πρόσωπα, που έχουν εύλογο συμφέρον, ζητούν να τύχουν ακροάσεως κατ' εφαρμογή του άρθρου 19 παράγραφος 2 του κανονισμού αριθ. 17, η Επιτροπή τους παρέχει την δυνατότητα να καταστήσουν γνωστή την άποψή τους γραπτώς, εντός προθεσμίας που τους ορίζει.

Άρθρο 6

Όταν η Επιτροπή, έχοντας λάβει μια αίτηση σύμφωνα με το άρθρο 3 παράγραφος 2 του κανονισμού αριθ. 17, κρίνει ότι τα στοιχεία που έχει στην διάθεσή της δεν δικαιολογούν την αποδοχή της αιτήσεως, πληροφορεί σχετικά τους προσφεύγοντες και τους καθορίζει προθεσμία για να υποβάλουν γραπτώς τις ενδεχόμενες παρατηρήσεις τους.

Άρθρο 7

1. Η Επιτροπή παρέχει στα πρόσωπα που το εζήτησαν στις γραπτές παρατηρήσεις τους, την δυνατότητα να αναπτύξουν προφορικώς την άποψή τους, αν πιθανολογούν εύλογο συμφέρον ή αν η Επιτροπή σκοπεύει να τους επιβάλει πρόστιμο ή χρηματική ποινή.

2. Η Επιτροπή δύναται επίσης να δώσει και σε οποιοδήποτε άλλο πρόσωπο την δυνατότητα να εκφράσει προφορικώς την άποψή του.

Άρθρο 8

1. Η Επιτροπή καλεί τα πρόσωπα που θα τύχουν ακροάσεως για την ημερομηνία που έχει ορίσει.

2. Διαβιβάζει αμελλητί αντίγραφο της κλήσεως στις αρμόδιες αρχές των Κρατών μελών, οι οποίες δύνανται να ορίσουν ένα υπάλληλο για να συμμετάσχει στην ακρόαση.

Αρθρο 9 1. Οι ακροάσεις διεξάγονται από πρόσωπα που ορίζει η Επιτροπή προς τον σκοπό αυτό.

2. Τα πρόσωπα που έχουν κληθεί παρίστανται είτε αυτοπροσώπως είτε δια των νομίμων ή δια των υπό του καταστατικού προβλεπομένων αντιπροσώπων τους.

Οι επιχειρήσεις και οι ενώσεις επιχειρήσεων δύνανται επίσης να αντιπροσωπευθούν από πληρεξούσιο που έχει προσηκόντως ορισθεί από τους μονίμως απασχολουμένους στην υπηρεσία της επιχειρήσεως ή της ενώσεως επιχειρήσεων.

Τα πρόσωπα που τυγχάνουν ακροάσεως από την Επιτροπή δύνανται να παραστούν με δικηγόρους ή με καθηγητές που έχουν το δικαίωμα να παρίστανται ενώπιον του Δικαστηρίου των Ευρωπαϊκών Κοινοτήτων δυνάμει του άρθρου 17 του πρωτοκόλλου περί του καταστατικού του Δικαστηρίου, ή με άλλα αρμόδια πρόσωπα.

3. Η ακρόαση δεν είναι δημόσια. Τα πρόσωπα καταθέτουν μεμονωμένα ή παρουσία άλλων προσώπων που έχουν κληθεί. Στην τελευταία περίπτωση λαμβάνεται υπόψη το δικαιολογημένο συμφέρον των επιχειρήσεων προς διαφύλαξη των επιχειρηματικών τους απορρήτων.

4. Οι ουσιώδεις δηλώσεις κάθε πρόσωπον που καταθέτει καταχωρούνται σε πρακτικά, τα οποία το εν λόγω πρόσωπο διαβάζει και εγκρίνει.

Άρθρο 10

Με την επιφύλαξη των διατάξεων του άρθρου 2 παράγραφος 2, οι ανακοινώσεις και οι προσκλήσεις της Επιτροπής διαβιβάζονται στους παραλήπτες με συστημένη επιστολή επί αποδείξει παραλαβής ή τους παραδίδονται επί αποδείξει.

Άρθρο 11

1. Για τον καθορισμό των προθεσμιών που προβλέπονται από τα άρθρα 2, 5 και 6, η Επιτροπή λαμβάνει υπόψη τον απαραίτητο χρόνο για την προπαρασκευή των παρατηρήσεων καθώς και το επείγον της υπό εξέταση υποθέσεως. Η προθεσμία δεν δύναται να είναι μικρότερη των δύο εβδομάδων, δύναται δε να παραταθεί.

2. Οι προθεσμίες αρχίζουν από την επομένη της ημέρας της παραλαβής ή της παραδόσεως των ανακοινώσεων.

3. Οι γραπτές παρατηρήσεις πρέπει να φθάσουν στην Επιτροπή ή να κατατεθούν στο ταχυδρομείο με συστημένη επιστολή πριν από την λήξη της ταχθείσης προθεσμίας. Αν η προθεσμία λήγει ημέρα Κυριακή ή αργία εκ του νόμου η λήξη της μεταφέρεται στην επόμενη εργάσιμη ημέρα. Για τον υπολογισμό της παρατάσεως οι αργίες είναι είτε αυτές που περιλαμβάνονται στο παράρτημα του κανονισμού, εφ' όσον έχει ληφθεί υπόψη η ημερομηνία της παραλαβής των γραπτών παρατηρήσεων, είτε αυτές που ορίζονται εκ του νόμου της χώρας αποστολής, εφ' όσον έχει ληφθεί υπόψη η ημερομηνία αποστολής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 25 Ιουλίου 1963.

Για την Επιτροπή

Ο Πρόεδρος

Walter HALLSTEIN

(1) ΕΕ αριθ. 13 της 21.2.1962, σ. 204/62.

ΠΑΡΑΡΤΗΜΑ

Στο άρθρο 11 παράγραφος 3 τρίτο εδάφιο

(Κατάλογος αργιών) "" ID="1">Νέο έτος...> ID="2">1 Ιανουαρίου"> ID="1">Μεγάλη Παρασκευή...> ID="2""" ID="1">Μεγάλο Σάββατο...> ID="2""" ID="1">Δευτέρα του Πάσχα...> ID="2""" ID="1">Εργατική Πρωτομαγιά....> ID="2">1 Μαΐου"> ID="1">Επέτειος του σχεδίου Σούμαν...> ID="2">9 Μαΐου"> ID="1">Ανάληψη του Ι. Χριστού....> ID="2""" ID="1">Δευτέρα της Πεντηκοστής....> ID="2""" ID="1">Εθνική εορτή του Βελγίου....> ID="2">21 Ιουλίου"> ID="1">Κοίμηση της Θεοτόκου.....> ID="2">15 Αυγούστου"> ID="1">Άγιοι Πάντες...> ID="2">1 Νοεμβρίου"> ID="1">Ημέρα των νεκρών....> ID="2">2 Νοεμβρίου"> ID="1">Παραμονή Χριστουγέννων...> ID="2">24 Δεκεμβρίου"> ID="1">Χριστούγεννα....> ID="2">25 Δεκεμβρίου"> ID="1">Επομένη Χριστουγέννων.....> ID="2">26 Δεκεμβρίου"> ID="1">Άγιος Συλβέστρος...> ID="2">31 Δεκεμβρίου">